**ETIČKA ODGOVORNOST AUTORA**

**Neetično ponašanje**

Jezikoslovlje primjenjuje najviše etičke standarde u svim fazama obrade i objavljivanja radova. Pritom slijedi smjernice za najbolju praksu u primjeni načela transparentnosti i etičkih standarda, uključujući i mjera protiv/u slučaju sumnje u neetično ponašanje koje predlaže [Committee on Publication Ethics (COPE)](https://publicationethics.org/resources/guidelines).

Svi su autori prilikom prijave rada dužni dostaviti popunjen, potpisan obrazac “Izjava autora”, čime potvrđuju da su se u izradi rukopisa pridržavali temeljnih načela istraživačkog integriteta iz [Europskog kodeksa ponašanja za istraživački integritet](https://ec.europa.eu/info/funding-tenders/opportunities/docs/2021-2027/horizon/guidance/european-code-of-conduct-for-research-integrity_horizon_en.pdf).

**Povlačenje radova**

Uredništvo posebno skrbi o otkrivanju plagiranih sadržaja i svih drugih oblika zlouporabe i neetičnosti u zaprimljenim rukopisima prije i tijekom recenzije. Svi prijavljeni rukopisi podliježu elektroničkoj provjeri izvornosti. Međutim, ukoliko se bilo kakvi oblici zlouporabe i neetičnosti otkriju nakon objave rada u Jezikoslovlju, Uredništvo će takve objavljene članke povući. Odgovornost za plagiranje u konačnici snosi autor, bez obzira na to jesu li slučajevi plagiranja otkriveni tijekom recenzije ili nakon objave rada. U slučaju otkrivanja bilo kakvih zlouporaba i neetičnosti u prijavljenim/objavljenim rukopisima, uredništvo dotičnom autoru izriče četverogodišnju zabranu prijave rukopisa časopisu.

**Autorstvo i ostale osobe koje su dale značajan doprinos radu**

Autorstvo se definira kako slijedi:

* sve osobe koje su navedene kao autori rukopisa dale su značajan doprinos osmišljavanju i razradi ideje za rad, provedbi analiza i pisanju teksta rukopisa, uključujući njegovu konačnu inačicu;
* sve osobe koje su navedene kao autori rukopisa preuzimaju javnu odgovornost za cjelokupan sadržaj rukopisa.

Ostale osobe koje su dale značajan doprinos radu, a ne zadovoljavaju uvjete za autorstvo su:

* sve osobe koje su pružile značajnu tehničku pomoć, pomoć u uređivanju rukopisa ili kakav drugi oblik potpore pri izradi rada, a ne ispunjavaju uvjete autorstva; te se osobe navedene u Zahvalama i za to su autorima dale svoju pisanu suglasnost

Potpisom na obrascu Izjava autora autori potvrđuju da su se, među ostalim, pridržavali gore navedenih kriterija autorstva.

**Odgovornosti autora**

**Uvažavanje ciljeva i tematskog okvira Jezikoslovlja:** prije prijave rada Jezikoslovlju, autori su dužni provjeriti odgovara li njihov rad ciljevima i tematskom okviru časopisa.

**Istraživački integritet i Izjava autora**: od autora se očekuje da su se u provedbi istraživanja i izradi rukopisa pridržavali temeljnih načela istraživačkog integriteta (pouzdanost u osiguravanju kvalitete istraživanja, iskrenost u razradi i komuniciranju istraživanja, uvažavanje prava i doprinosa različitih sudionika u istraživanju i odgovornost za provedeno istraživanje). Kako bi se na najmanju moguću mjeru sveli rizici od neetičnog postupanja autora, od svih se autora traži da pri prijavi rukopisa ujedno ispune i potpišu [Izjavu autora](http://www.ffos.unios.hr/download/izjava-autora.docx), čime se uređuju sva važna etička pitanja, a ponajprije pitanje autorstva, dvostruko objavljivanje i plagiranje. Rukopisi dostavljeni bez ispunjene i potpisane Izjave autora ne upućuju se u daljnju proceduru, o čemu uredništvo neće obavještavati autore.

**Uvažavanje i postupanje po primjedbama recenzenata tijekom preinačavanja rukopisa:** autori rukopisa koji su prihvaćeni pod uvjetom unošenja preinaka dužni su u zadanom roku uredništvo izvijestiti o tome namjeravaju li ići u preinake rukopisa ili ne. U prvom slučaju, autori su dužni preinake napraviti u zadanom roku. Pritom u propisanom obrascu pod nazivom „Odgovori autora“ moraju naznačiti na koji su način postupili po svakoj od primjedaba oba recenzenta i jasno naznačiti (istaknuti bojom) sve izmjene u preinačenom tekstu. Autori mogu u iznimnim slučajevima odlučiti ne uvažiti pojedine primjedbe recenzenata, no takve se odluke trebaju svesti na najmanju moguću mjeru i svaku je potrebno temeljito obrazložiti.

**Jezik priloga i upute za oblikovanje teksta:** prije prijave rada, autori su dužni svoje rukopise jezično redigirati, a ukoliko nisu izvorni govornici jezika na kojemu je rad napisan, dužni su svoj rukopis dati na lekturu izvornom govorniku. Radovi koji ne zadovoljavaju standarde kvalitete u pogledu jezika i stila neće se moći objaviti. Autori svoje rukopise prije dostave Uredništvu trebaju ugrubo uskladiti s [uputama za oblikovanje teksta](http://www.ffos.unios.hr/download/jezikoslovlje-upute-za-formatiranje-i-stilsko-oblikovanje-teksta.pdf). Iako neuvažavanje nekih od tih uputa ne znači automatsko izuzeće rukopisa od razmatranja, rukopisi koji su u velikoj mjeri nesukladni s tim uputama vratit će se autoru na doradu prije upućivanja u daljnji postupak. Sve eventualne preostale prilagodbe autori bi trebali napraviti u kasnijim fazama preinaka rukopisa.

**Ozbiljne pogreške u objavljenim radovima ili prijavljenim radovima:** ukoliko u bilo kojem trenutku u tijeku ili nakon recenzijskog postupka ili nakon objave rada, autor utvrdi značajnu grešku ili netočnost u sadržaju rada prijavljenog/objavljenog u Jezikoslovlju, o tome je dužan odmah obavijestiti Uredništvo.